Η μεταναστευτική πολιτική της Ευρωπαϊκής Ένωσης (ΕΕ) αποσκοπεί στην αποτροπή της αντικανονικής και ανεξέλεγκτης μετανάστευσης και στην προώθηση μιας μετανάστευσης ασφαλούς που χαρακτηρίζεται από χρηστή διαχείριση, μέσω μιας ολοκληρωμένης προσέγγισης που στοχεύει στη διασφάλιση της αποτελεσματικής διαχείρισής της. Ο κανονισμός θεσπίζει κανόνες που αποσκοπούν στην εξασφάλιση καλής συνεργασίας, συντονισμού και ανταλλαγής πληροφοριών μεταξύ των αξιωματικών συνδέσμων μετανάστευσης *, οι οποίοι είναι τοποθετημένοι σε τρίτες χώρες από τις χώρες της ΕΕ, την Ευρωπαϊκή Επιτροπή και οργανισμούς της ΕΕ, μέσω ενός ευρωπαϊκού δικτύου αξιωματικών συνδέσμων μετανάστευσης. Ο κανονισμός δημιουργεί ευρωπαϊκό δίκτυο αξιωματικών συνδέσμων μετανάστευσης για να συνδράμει στην καλύτερη διαχείριση της μετανάστευσης, με στόχο να υλοποιήσει τις ακόλουθες προτεραιότητες της ΕΕ: πρόληψη και καταπολέμηση της παράνομης μετανάστευσης και της συναφούς διασυνοριακής εγκληματικότητας, όπως είναι η λαθραία διακίνηση μεταναστών και η εμπορία ανθρώπων· διεκπεραίωση αξιοπρεπούς και πραγματικής επιστροφής *, επανεισδοχής * και επανένταξης *· διαχείριση της νόμιμης μετανάστευσης, συμπεριλαμβανομένων της διεθνούς προστασίας, της επανεγκατάστασης, των διαδικασιών εισδοχής και των μέτρων ένταξης που λαμβάνουν οι χώρες της ΕΕ και η ΕΕ πριν από την αναχώρηση. Τοπικά ή περιφερειακά δίκτυα αξιωματικών συνδέσμων μετανάστευσης Οι αξιωματικοί σύνδεσμοι μετανάστευσης που είναι τοποθετημένοι στις ίδιες χώρες ή περιοχές συνιστούν τοπικά ή περιφερειακά δίκτυα συνεργασίας. Στις περιπτώσεις που είναι αναγκαίο και σκόπιμο, οι σύνδεσμοι θα: ανταλλάσσουν πληροφορίες και πρακτικές εμπειρίες, π.χ. σε τακτικές συνεδριάσεις και μέσω ασφαλούς διαδικτυακής πλατφόρμας ανταλλαγής πληροφοριών, ανταλλάσσουν πληροφορίες όσον αφορά την πρόσβαση σε διεθνή προστασία, συντονίζονται ως προς τις θέσεις που θα λάβουν κατά τις επαφές με επιχειρήσεις μεταφορών, παρακολουθούν κοινά εξειδικευμένα μαθήματα κατάρτισης, μεταξύ άλλων για τα θεμελιώδη δικαιώματα, την εμπορία ανθρώπων, την παράνομη διακίνηση μεταναστών, την πλαστογράφηση εγγράφων και την πρόσβαση σε διεθνή προστασία σε χώρες εκτός ΕΕ, οργανώνουν ενημερωτικές συναντήσεις και τμήματα κατάρτισης διπλωματικού και προξενικού προσωπικού για αποστολές σε χώρες εκτός ΕΕ, υιοθετούν κοινές προσεγγίσεις όσον αφορά τις μεθόδους για τη συλλογή πληροφοριών στρατηγικής σημασίας και για την υποβολή εκθέσεων σχετικά με αυτές, συμπεριλαμβανομένων των αναλύσεων κινδύνου, οργανώνουν τακτικές επαφές με παρεμφερή δίκτυα στην τρίτη χώρα όπου βρίσκονται και σε γειτονικές. Καθήκοντα των αξιωματικών συνδέσμων μετανάστευσης Οι αξιωματικοί σύνδεσμοι συλλέγουν πληροφορίες, είτε σε επιχειρησιακό επίπεδο είτε σε στρατηγικό επίπεδο είτε και στα δύο επίπεδα, σχετικά με: μεταναστευτικές οδούς, την ύπαρξη εγκληματικών οργανώσεων που συμμετέχουν στη λαθραία μεταφορά μεταναστών και στην εμπορία ανθρώπων κατά μήκος των μεταναστευτικών οδών, τις μεθόδους που χρησιμοποιούνται για την παραγωγή πλαστών ή παραποιημένων εγγράφων ταυτότητας, τρόπους διευκόλυνσης της επιστροφής, της επανεισδοχής και της επανένταξης, μέτρα για τη διασφάλιση ουσιαστικής πρόσβασης στην προστασία τα οποία εφαρμόζουν χώρες εκτός ΕΕ, π.χ. προς όφελος ευάλωτων προσώπων, υφιστάμενες και πιθανές μελλοντικές στρατηγικές νόμιμης μετανάστευσης και διαύλους μεταξύ της ΕΕ και χωρών εκτός ΕΕ. Επιπλέον, οι αξιωματικοί σύνδεσμοι μπορούν να παρέχουν βοήθεια στις αρχές και σε άλλους εμπλεκόμενους τρίτων χωρών στους ακόλουθους τομείς: εξακρίβωση της ταυτότητας και της ιθαγένειας υπηκόων τρίτων χωρών και διευκόλυνση της επιστροφής τους, καθώς και υποστήριξη για την επανένταξη· προσδιορισμό της ταυτότητας των ατόμων που χρειάζονται διεθνή προστασία προκειμένου να διευκολυνθεί η επανεγκατάστασή τους στην ΕΕ, ιδίως μέσω της παροχής επαρκούς ενημέρωσης και υποστήριξης πριν από την αναχώρηση, όπου αυτό είναι δυνατόν· επιβεβαίωση της ταυτότητας των νόμιµων μεταναστών και διευκόλυνση της εφαρμογής των εθνικών και ενωσιακών μέτρων για την εισδοχή τους· ανταλλαγή πληροφοριών εντός των δικτύων αξιωματικών συνδέσμων και με τις αρμόδιες εθνικές αρχές της ΕΕ, συμπεριλαμβανομένων των αρχών επιβολής του νόμου, με σκοπό την πρόληψη και τον εντοπισμό της παράνομης μετανάστευσης, καθώς και την καταπολέμηση της λαθραίας διακίνησης μεταναστών και της εμπορίας ανθρώπων. Τα μέτρα που λαμβάνονται από αξιωματικούς συνδέσμους μετανάστευσης, ιδίως όταν πρόκειται για ευάλωτα άτομα, θα πρέπει να σέβονται τα θεμελιώδη δικαιώματα σύμφωνα με το σχετικό διεθνές και ενωσιακό δίκαιο, και μεταξύ άλλων το άρθρο 2 και το άρθρο 6 της Συνθήκης για την Ευρωπαϊκή Ένωση και του Χάρτη των Θεμελιωδών Δικαιωμάτων της Ευρωπαϊκής Ένωσης. Συντονιστικό Συμβούλιο Συστήνεται Συντονιστικό Συμβούλιο σε επίπεδο ΕΕ για την ενίσχυση της διαχείρισης του δικτύου και τον συντονισμό των αξιωματικών συνδέσμων μετανάστευσης, με σεβασμό παράλληλα στην υφιστάμενη δομή διοίκησης και στους διαύλους αναφοράς μεταξύ των αξιωματικών συνδέσμων μετανάστευσης και των αρχών που τους τοποθετούν, καθώς και μεταξύ των ίδιων των αξιωματικών. Το Συντονιστικό Συμβούλιο απαρτίζεται από έναν εκπρόσωπο κάθε χώρας της ΕΕ, δύο εκπροσώπους της Επιτροπής, έναν εκπρόσωπο του Ευρωπαϊκού Οργανισμού Συνοριοφυλακής και Ακτοφυλακής (γνωστός και ως Frontex), έναν εκπρόσωπο της Ευρωπόλ και έναν της Ευρωπαϊκής Υπηρεσίας Υποστήριξης για το Άσυλο. Οι συνδεδεμένες χώρες Σένγκεν θα ορίσουν από έναν εκπρόσωπο η καθεμιά ως μέλος χωρίς δικαίωμα ψήφου.